Oslo har flere hundre eierløse sykler. Dette er historien om en av dem.
Hvert år leter politiet etter eiere til hundrevis av ensomme og forlatte sykler i Oslo. For på Lilleaker står en sykkel, rusten og skrinn. I snart ett år har den trosset vær og vind. Den står der ensom og forlatt. Hjulet er flatt. Kan hun være din? Det var «en gang i sommer», kanskje i september, at Andreas Børde først oppdaget Kitona-sykkelen som sto låst i et villa-område på beste Oslo vest. Han hadde vært på besøk hos sin mor, men det var da merkelig at sykkelen alltid sto på samme sted? Den var blank og fin, den gang da. Da han igjen besøkte sin mor i november, bestemte han seg for å ta affære. Han tok et bilde og skulle legge det ut på «Mistet og funnet i Oslo», på Facebook. Men han glemte det.  Like før jul var Børde tilbake hos mor. Igjen sto sykkelen der. Igjen tok han et bilde. Igjen glemte han å legge det ut. Men alle gode ting er tre, sies det. Like før forrige helg tok Børde nok en gang bilde av sykkelen. Han la ut en annonse på Facebook og Finn. Responsen kom umiddelbart. Mange tok kontakt – I løpet av et par-tre timer var det seks personer som ville ha sykkelen. Selv om det ikke var deres, sier Børde. En annen forklarte grundig hvordan sykkeltyver opererer. At de ofte låser syklene et sted i påvente av ulovlig salg. «Men er det sannsynlig at de «lagrer» tyvegodset i over et halvt år?» lurte Børde. «Neppe i seks måneder. Så denne har de nok ikke fått solgt», var svaret. Er det tyvegods? Er det noen som bare ikke har hatt bruk for sykkel denne vinteren? Er det noen som var på besøk, men glemte den igjen? Spørsmålene er mange. Men svarene er foreløpig få. Inntil videre velger Børde å ikke oppgi adressen, nettopp i frykt for at tyver vil ta den med seg. – Jeg har ikke sagt til noen hvor den er. Men jeg skal nå ikke ha den sykkelen. Så jeg ser heller at et firma eller politiet tar den med seg enn at noen jeg tviler på er eieren, gjør det. Selger hundrevis på auksjon Hva skjer med ensomme sykler i Oslo? I indre by blir de ofte plukket opp av sykkeltyver. Hvis ikke, havner de hos politiet. De blir ofte levert inn av privatpersoner eller aktører knyttet til for eksempel kollektivtrafikken. Politiet kan også plukke opp sykler som de selv finner under tjeneste, forklarer seksjonslederen for forvaltningskontroll i Oslo-politiet, Marius Gaarde. Om politiet ikke finner en eier, vil sykkelen etter tre måneder selges på auksjon. Inntektene går rett i statskassen. I 2023 ble det tatt inn 299 slike sykler i Oslo. For sykkelen på Lilleaker håper Børde fortsatt at eieren skal melde seg før han eventuelt kontakter politiet. – Men hvordan jeg skal vite at det faktisk er eieren, det vet jeg ikke. Det vil i hvert fall være en fordel å ha nøkkelen til låsen den er låst med . . .
En sykkel er blitt stående ute i vær og vind i Oslo Vest i over et halvår. Etter å ha publisert om sykkelen på nettet, fikk Andreas Børde mange henvendelser fra folk som ville ha den. Forlatte sykler legges ofte ut på auksjon av politiet etter tre måneder hvis eieren ikke tar kontakt.